नेफ–ऋत कप फुटबल अर्को साता
उत्तरभेगीय शैक्षिक मञ्च तथा ऋत एकेडेमीको संयुक्त आयोजनामा सातौं नेफ–ऋत कप अन्तरविद्यालय जुनियर यू–१६ छात्र फुटबल प्रतियोगिता आइतबार सुरु हुने भएको छ ।
काठमाडौँ — उत्तरभेगीय शैक्षिक मञ्च तथा ऋत एकेडेमीको संयुक्त आयोजनामा सातौं नेफ–ऋत कप अन्तरविद्यालय जुनियर यू–१६ छात्र फुटबल प्रतियोगिता आइतबार सुरु हुने भएको छ ।प्रतियोगितामा ६४ टिमले नकआउट आधारमा प्रतिस्पर्धा गर्ने बिहीबार पत्रकार सम्मेलनमा नेफका अध्यक्ष नारायण रोकाले बताए ।प्रतियोगिताबाट उत्कृष्ट २० खेलाडी छनोट गरी डेनमार्कमा जुलाईमा हुने डाना कप यू–१६ फुटबल प्रतियोगितामा सहभागी गराइने नेफका सचिव टंककुमार चापागाईंले बताए । प्रतियोगिताको मुख्य प्रायोजक रहेको ऋत एकेडेमीले ३० उत्कृष्ट खेलाडीलाई प्लस टु अध्ययन गर्न जनही ६० हजारबराबरको छात्रवृत्ति प्रदान गर्ने संयोजक खेमनाथ पौडेलले बताए ।पुस १४ सम्म चल्ने प्रतियोगिताका खेल चावहिल गणेशस्थान मैदानमा खेलाइने छ । प्याब्सनका केन्द्रीय उपाध्यक्ष थकिनकुमार गुरुङ, एनप्याब्सन वाग्मतीका उपाध्यक्ष डिएन महतो र नेफका सदस्य सुगन्धराज रेग्मीले प्रतियोगिताले प्रतिभावन खेलाडीको पहिचान गर्न मद्दत पुग्ने बताए ।